11 Mosebetsi oa Johanne Mokolobetsi e le “Elia” o ile oa bontša hore ‘letsatsi la Jehova’ le ne le le haufi. Bohaufi ba letsatsi leo ka lona Molimo a neng a tla nka bohato khahlanong le lira tsa hae ’me a boloke batho ba hae bo ile ba boela ba bontšoa ke moapostola Petrose. O ile a bontša hore liketsahalo tsa mohlolo tse ileng tsa etsahala ka Pentekonta ea 33 C.E. e ne e le phethahatso ea boprofeta ba Joele mabapi le ho tšolloa ha moea oa Molimo. Petrose o ile a bontša hore sena se ne se lokela ho etsahala pele ho “letsatsi le leholo le le khanyang haholo la Jehova.” (Liketso 2:16-21; Joele 2:28-32) E ne e le ka 70 C.E. ha Jehova a ne a phethahatsa Lentsoe la hae ka ho etsa hore makhotla a Roma a lihe kahlolo ea bomolimo sechabeng se ileng sa hana Mora oa hae.—Daniele 9:24-27; Johanne 19:15.